

**מילים  לשבת**

**שער הנגב - ערב שבת, י"ג בתמוז תשע"א, 15 ביולי 2011**

**שלום לחברות ולחברים,**

**בקליפת אגוז**

כמדי שנה, מאז שנת 2000, מתארחת בשער הנגב קבוצת מנהיגות הנוער שעונה לשם ג'יטלי (JITLI): שלושים בני נוער משגב שלום ולקיה, שער הנגב וסן דייגו, שעוברים סמינר קיץ עמוס ומרגש של מפגש עם השונה, עם האחר, שערכיו המובילים: מנהיגות, דמוקרטיה וסובלנות. פגשתי את הקבוצה באתר "חץ שחור", חצי יממה לאחר שבשדה הסמוך התפוצצה מרגמה (קסאם?), כחלק משבוע של ירי יום יומי.

אנחנו בשנה האחת עשרה למאבק הטרור בנו ובשנה השתים עשרה לתוכנית הנוער שוחר הדו קיום.

בתמצית, זה כל הסיפור: הם יורים ואנחנו מחנכים לעולם טוב יותר.

**תשתיות חיינו**

מנהלי נפת באר שבע בחברת החשמל נענו מיידית לפגישה שזימנתי עם אנשי נחל עוז. על הפרק – קו החשמל שמזין את משאבת מאגר המים שצמוד לגבול. המשאבה מקבלת את הזרם מאחד הקווים שמוליך חשמל מישראל לרצועת עזה. למרות שהנחיות הדרג הממונה הן לספק כל צורך אפשרי של חשמל בעזה, לא אחת קורס קו החשמל הזה וחקלאי נחל עוז לא מצליחים להשקות את שדות קו הגבול.

בסיכום המפגש הוחלט על כיוון פתרון משביע רצון. נעקוב.

**תשתיות חיינו (2)**

בימים האחרונים נפגשנו גם עם הנהלת מרחב דרום של "מקורות", במטרה לענות על צרכי החקלאים והישובים לאספקת מים יציבה, בשגרה ובחירום.

החלטות הפגישה הן: להתקין קו מים חדש לרוחמה, להקדים הנחת קו גיבוי לברור חיל, לתכנן מקור אספקת מים חלופי לישובי הקו הקדמי.

במקביל, נפעל בשנה הקרובה מול רשות המים לשם הנחת קו גדול יותר להולכת מי השפד"ן לנגב הצפוני. המשימה שלנו היא לאפשר הולכת נפח מים גדול בעשורים הבאים, עת יתאושש משק המים הארצי משנות השפל הנוכחיות והחקלאות המפוארת שלנו תהיה מסוגלת לקלוט את מלאי המים המושבים שייווצר.

**תשתיות חיינו (3)**

אנחנו לוחצים על משרד התחבורה לפתור את סוגיית הולכי הרגל בצומת הכניסה לקריית החינוך מכביש 232 (הפתרון המסתמן – רמזורים). בינתיים, למה שלא נתעדכן בהתפתחויות נוספות בתחום הכבישים?

כבישי הגישה לארז ולאור הנר נמצאים בביצוע; כביש הגישה לרוחמה ושיפוץ הדרך לאור הנר מכביש 34 - בתכנון; הבטחנו מעבר חקלאי ניר עם בכביש 232 וכן הוסכם כי מעברים חקלאים נוספים לא יסגרו אלא בתיאום עימנו; הסדרת כביש 232, מצומת שער הנגב לכיכר סעד, עברה לתכנון מע"ץ; בוצעו ספירות תנועה בכל צמתי "לב המועצה"; תוכנן לביצוע רמזור בצומת ניר עם; הכביש החלופי מסעד לנחל עוז עומד בפני פתיחה.

**על הגז ועל העוקץ**

לאחר החלטת המועצה הארצית לגבי התחנה הנוספת לייצור חשמל באתר רוטנברג באשקלון, תתרגלו לומר: תחנת הגז (בגיבוי פחם, בחירום).

מה השגנו? לא מקימים "תחנה פחמית" אלא תחנה על גז, בגיבוי פחם; ההחלטה עוברת במועצה הארצית לתכנון ובניה ולא דרך הות"ל (ועדה בה אין מעמד איתן לציבור, למשרדי הבריאות והגנת הסביבה ולארגוני הסביבה).

על מה צריך להקפיד בהמשך? שהאוצר, ששותף לצוות התכנון המפורט, לא יצליח לשנות את העיקרון שצריכת הפחם בתחנת הכוח תוגבל למצבי חירום בלבד.

**מת עלינו**

אורי דביר - איש הטבע, הטיולים והסופר הוותיק -  הלך לעולמו לפני מספר ימים. המאמר האחרון שהוא פרסם עסק באפיקו התחתון של נחל השקמה, משמורת כרמיה לחוף זיקים: <http://www.ynet.co.il/articles/0,7340,L-4083914,00.html>

**Al Norte del Negev**

וכך כתוב באתר עמותת התיירות שלנו: "בצפון הנגב, בין נחל השקמה לבשור, נמצאת דרום אמריקה הקטנה של ישראל וזה הזמן לחגוג איתנו את פסטיבל דרום אמריקה - חגיגה לטינית טהורה המציעה את השמחה והצבעוניות של התרבות הדרום אמריקאית – מוזיקה, ריקודים והרבה בשר."

מחפשים מה לעשות בסופי השבוע של חודש אוגוסט? היכנסו לדף הבית והמשיכו משם לפירוט של "פסטיבל דרום אמריקה":  <http://www.habsor.co.il/>

**להוריד את השמיים אל הארץ**

"בית המדרש לאהבת חינם" ביכיני, שהגה והקים דרור מיוחס זכרו הטוב לברכת עולם, ארח את משפחת מיוחס ומשפחת וויל, חברים ואנשי המועצה לערב של שירה ולימוד. הרב משה שחור שביקר את דרור בהוספיס, בימיו האחרונים, דן עימו בסיפור מתוך התלמוד הבבלי (תענית כב ע"א) על אודות שיג ושיח שהיה לרבי ברוקא עם אליהו הנביא בעיבורו של השוק. אליהו הצביע על שני אחים שנכנסו לשוק כעל בני העולם הבא, שהם משכמם ומעלה משאר בני האדם. הסתקרן רבי ברוקא ושאל אותם למעשיהם. אמרו לו: "אנשים שמחים אנו ומשמחים את העצובים; כשאנחנו רואים שניים שיש ביניהם קטטה, אנו טורחים ועושים ביניהם שלום."

שמע את הסיפור ונאנח דרור במיטת חוליו ובעיניים עצומות אמר, וזו צוואתו: "להביא את בית המדרש אל השוק".

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)